CELEX: 22014A1203(01)
Language: el
Date: 2013-05-17 00:00:00
Title: Συμφωνία μεταξύ της Ευρωπαϊκής Ένωσης και της Ελβετικής Συνομοσπονδίας σχετικά με τη συνεργασία για την εφαρμογή των νομοθεσιών τους περί ανταγωνισμού

3.12.2014   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 347/3
            
         ΣΥΜΦΩΝΊΑ
   μεταξύ της Ευρωπαϊκής Ένωσης και της Ελβετικής Συνομοσπονδίας σχετικά με τη συνεργασία για την εφαρμογή των νομοθεσιών τους περί ανταγωνισμού
   Η ΕΥΡΩΠΑΪΚΗ ΈΝΩΣΗ, εφεξής αποκαλούμενη «'Ενωση»,
   αφενός, και
   Η ΕΛΒΕΤΙΚΗ ΣΥΝΟΜΟΣΠΟΝΔΙΑ, εφεξής αποκαλούμενη «Ελβετία»,
   αφετέρου,
   εφεξής αποκαλούμενες «Μέρος» ή «Μέρη»,
   ΕΚΤΙΜΩΝΤΑΣ τις στενές σχέσεις μεταξύ της Ένωσης και της Ελβετίας και αναγνωρίζοντας ότι η συνεργασία για την αντιμετώπιση αντιανταγωνιστικών δραστηριοτήτων θα συμβάλει στη βελτίωση και ενίσχυση των σχέσεών τους,
   ΣΗΜΕΙΩΝΟΝΤΑΣ ότι η ορθή και αποτελεσματική εφαρμογή της νομοθεσίας περί ανταγωνισμού έχει καθοριστική σημασία για την εύρυθμη λειτουργία των αντίστοιχων αγορών τους καθώς και για την οικονομική ευημερία των καταναλωτών και των δύο Μερών και τις μεταξύ τους εμπορικές συναλλαγές,
   ΕΧΟΝΤΑΣ ΚΑΤΑ ΝΟΥΝ ότι τα συστήματα επιβολής της νομοθεσίας περί ανταγωνισμού της Ένωσης και της Ελβετίας βασίζονται στις ίδιες αρχές και προβλέπουν παρόμοιους κανόνες,
   ΣΗΜΕΙΩΝΟΝΤΑΣ την αναθεωρημένη σύσταση του Συμβουλίου του Οργανισμού Οικονομικής Συνεργασίας και Ανάπτυξης για τη συνεργασία μεταξύ των χωρών μελών σχετικά με τις αντιανταγωνιστικές πρακτικές που επηρεάζουν το διεθνές εμπόριο, που εγκρίθηκε στις 27 και 28 Ιουλίου 1995,
   ΑΝΑΓΝΩΡΙΖΟΝΤΑΣ ότι η συνεργασία και ο συντονισμός, συμπεριλαμβανομένης της ανταλλαγής πληροφοριών, και ιδίως της διαβίβασης πληροφοριών που λαμβάνουν τα Μέρη κατά την πορεία των ερευνών τους, θα συμβάλλουν στην αποτελεσματικότερη επιβολή της εφαρμογής της νομοθεσίας περί ανταγωνισμού και των δύο Μερών.
   ΣΥΜΦΩΝΗΣΑΝ ΤΑ ΑΚΟΛΟΥΘΑ:
   Άρθρο 1
   Σκοπός
   Σκοπός της παρούσας συμφωνίας είναι να συμβάλει στην αποτελεσματική επιβολή της εφαρμογής της νομοθεσίας περί ανταγωνισμού εκάστου Μέρους με την προώθηση της συνεργασίας και του συντονισμού, συμπεριλαμβανομένης της ανταλαγής πληροφοριών, μεταξύ των αρχών ανταγωνισμού των Μερών και την αποφυγή ή την ελαχιστοποίηση της πιθανότητας συγκρούσεων μεταξύ των Μερών για όλα τα θέματα που αφορούν την εφαρμογή της νομοθεσίας περί ανταγωνισμού εκάστου Μέρους.
   Άρθρο 2
   Ορισμοί
   Για τους σκοπούς της παρούσας συμφωνίας, οι κατωτέρω ορισμοί έχουν την εξής σημασία:
   (1)   «αρχή ανταγωνισμού» και «αρχές ανταγωνισμού» των Μερών: 
   
               α)
            
            
               για την Ένωση, η Ευρωπαϊκή Επιτροπή, ως προς τις ευθύνες της που απορρέουν από τις νομοθεσίες περί ανταγωνισμού της Ένωσης, και
            
         
               β)
            
            
               για την Ελβετία, η Επιτροπή Ανταγωνισμού, συμπεριλαμβανομένης της Γραμματείας της·
            
         (2)   «αρμόδια αρχή κράτους μέλους»: την αρχή από κάθε κράτος μέλος της Ένωσης που είναι αρμόδια για την εφαρμογή της νομοθεσίας περί ανταγωνισμού. Κατά την υπογραφή της παρούσας συμφωνίας, η Ένωση κοινοποιεί στην Ελβετία κατάλογο των εν λόγω αρχών. Η Ευρωπαϊκή Επιτροπή κοινοποιεί στην Επιτροπή Ανταγωνισμού της Ελβετίας επικαιροποιημένο κατάλογο, κάθε φορά που επέρχεται μεταβολή·
   (3)   «νομοθεσία περί ανταγωνισμού»: 
   
               α)
            
            
               Για την Ένωση τα άρθρα 101, 102 και 105 της Συνθήκης για τη λειτουργία της Ευρωπαϊκής Ένωσης, ο κανονισμός (ΕΚ) αριθ. 139/2004 του Συμβουλίου, της 20ης Ιανουαρίου 2004, για τον έλεγχο των συγκεντρώσεων μεταξύ επιχειρήσεων (εφεξής αποκαλούμενος «Κανονισμός (ΕΚ) αριθ 139/2004»), τα άρθρα 53 και 54 της Συμφωνίας για τον Ευρωπαϊκό Οικονομικό Χώρο, εφεξής αποκαλούμενης «Συμφωνία ΕΟΧ», οσάκις χρησιμοποιούνται σε συνδυασμό με τα άρθρα 101 και 102 της Συνθήκης για τη λειτουργία της Ευρωπαϊκής Ένωσης, και οι κανονισμοί εφαρμογής τους καθώς και οι τυχόν τροποποιήσεις τους, και
            
         
               β)
            
            
               για την Ελβετία, ο Ομοσπονδιακός νόμος σχετικά με τις συμπράξεις (καρτέλ) και τους άλλους περιορισμούς του ανταγωνισμού, της 6ης Οκτωβρίου 1995 (εφεξής αποκαλούμενος «Acart») και οι κανονισμοί εφαρμογής του καθώς και οι τυχόν τροποποιήσεις του·
            
         (4)   «αντιανταγωνιστικές δραστηριότητες»: κάθε δραστηριότητα στην οποία μπορεί να επιβληθούν απαγόρευση, κυρώσεις ή άλλα διορθωτικά μέτρα από τις αρχές ανταγωνισμού βάσει της νομοθεσίας περί ανταγωνισμού ενός ή αμφοτέρων των Μερών·
   (5)   «μέτρα επιβολής της εφαρμογής»: εφαρμογή των νομοθεσιών περί ανταγωνισμού με τη διεξαγωγή έρευνας ή την κίνηση διαδικασίας από την αρχή ανταγωνισμού ενός Μέρους·
   (6)   «πληροφορίες που λαμβάνονται κατά την έρευνα»: κάθε πληροφορία που λαμβάνει ένα Μέρος κάνοντας χρήση των επίσημων δικαιωμάτων του για διενέργεια ερευνών ή κοινοποιείται σε ένα Μέρος βάσει νομικής υποχρέωσης:
   
               α)
            
            
               για την Ένωση, είναι οι πληροφορίες που λαμβάνονται μέσω αιτήσεων παροχής πληροφοριών σύμφωνα με το άρθρο 18 του κανονισμού (ΕΚ) αριθ. 1/2003 του Συμβουλίου, της 16ης Δεκεμβρίου 2002, για την εφαρμογή των κανόνων ανταγωνισμού που προβλέπονται στα άρθρα 81 και 82 της Συνθήκης (1) (εφεξής αποκαλούμενος «Κανονισμός (ΕΚ) αριθ. 1/2003»), προφορικών ακροάσεων σύμφωνα με το άρθρο 19 του κανονισμού (ΕΚ) αριθ. 1/2003 και ελέγχων που διενεργούνται από την Ευρωπαϊκή Επιτροπή ή εξ ονόματος της Ευρωπαϊκής Επιτροπής, σύμφωνα με τα άρθρα 20, 21 ή 22 του κανονισμού (ΕΚ) αριθ. 1/2003, ή οι πληροφορίες που λαμβάνονται κατ' εφαρμογή του κανονισμού (ΕΚ) αριθ. 139/2004·
            
         
               β)
            
            
               για την Ελβετία, είναι οι πληροφορίες που λαμβάνονται μέσω αιτήσεων παροχής πληροφοριών σύμφωνα με το άρθρο 40 του νόμου Acart, προφορικών ακροάσεων σύμφωνα με το άρθρο 42 παράγραφος 1 του νόμου Acart και ελέγχων που διενεργούνται από τις αρχές ανταγωνισμού σύμφωνα με το άρθρο 42 παράγραφος 2 του νόμου Acart, ή οι πληροφορίες που λαμβάνονται κατ' εφαρμογή του Διατάγματος για τον έλεγχο των συγκεντρώσεων μεταξύ Επιχειρήσεωντης 17ης Ιουνίου 1996·
            
         (7)   «πληροφορίες που λαμβάνονται με τη διαδικασία επιεικούς μεταχείρισης»: 
   
               α)
            
            
               για την Ένωση, είναι οι πληροφορίες που λαμβάνονται κατ' εφαρμογή της ανακοίνωσης της Επιτροπής σχετικά με τη μη επιβολή προστίμων και τη μείωση προστίμων σε υποθέσεις συμπράξεων (καρτέλ), και
            
         
               β)
            
            
               για την Ελβετία, είναι οι πληροφορίες που λαμβάνονται κατ' εφαρμογή του άρθρου 49α παράγραφος 2 του νόμου Acart και των άρθρων 8 έως 14 του Διατάγματος περί επιβολής κυρώσεων για παράνομους περιορισμούς του ανταγωνισμού της 12ης Μαρτίου 2004·
            
         (8)   «πληροφορίες που λαμβάνονται κατά τη διαδικασία διευθέτησης διαφορών»: 
   
               α)
            
            
               για την Ένωση, είναι οι πληροφορίες που λαμβάνονται κατ' εφαρμογή του άρθρου 10α του κανονισμού (ΕΚ) αριθ. 773/2004 της Επιτροπής, της 7ης Απριλίου 2004, σχετικά με τη διεξαγωγή από την Επιτροπή των διαδικασιών δυνάμει των άρθρων 81 και 82 της Συνθήκης ΕΚ (1) (εφεξής αποκαλούμενος «Κανονισμός (ΕΚ) αριθ. 773/2004»), και
            
         
               β)
            
            
               για την Ελβετία, πληροφορίες που λαμβάνονται κατ' εφαρμογή του άρθρου 29 του νόμου Acart.
            
         Άρθρο 3
   Κοινοποιήσεις
   1.   Η αρχή ανταγωνισμού Μέρους κοινοποιεί γραπτώς στην αρχή ανταγωνισμού του άλλου Μέρους τα μέτρα επιβολής της εφαρμογής που λαμβάνει και τα οποία η κοινοποιούσα αρχή ανταγωνισμού θεωρεί ότι μπορούν να επηρεάσουν σημαντικά συμφέροντα του άλλου Μέρους. Οι κοινοποιήσεις κατ' εφαρμογή του παρόντος άρθρου μπορούν να πραγματοποιούνται με ηλεκτρονικά μέσα.
   2.   Τα μέτρα επιβολής της εφαρμογής που ενδέχεται να επηρεάζουν σημαντικά συμφέροντα του άλλου Μέρους περιλαμβάνουν ιδίως:
   
               α)
            
            
               Μέτρα επιβολής της εφαρμογής κατά αντιανταγωνιστικών δραστηριοτήτων πλην των συγκεντρώσεων σε βάρος επιχειρήσεων που έχουν συσταθεί ή λειτουργούν βάσει των νομοθετικών και κανονιστικών διατάξεων που εφαρμόζονται εντός της επικράτειας του άλλου Μέρους·
            
         
               β)
            
            
               Μέτρα επιβολής της εφαρμογής που αφορούν συμπεριφορά που θεωρείται ότι ενθαρρύνθηκε, απαιτήθηκε ή εγκρίθηκε από το άλλο Μέρος·
            
         
               γ)
            
            
               Μέτρα επιβολής της εφαρμογής που αφορούν συγκέντρωση στην οποία ένα ή περισσότερα από τα μέρη της συναλλαγής είναι επιχείρηση που έχει συσταθεί ή οργανωθεί δυνάμει των νομοθετικών και κανονιστικών διατάξεων που εφαρμόζονται εντός της επικράτειας του άλλου Μέρους·
            
         
               δ)
            
            
               Μέτρα επιβολής της εφαρμογής που αφορούν συγκέντρωση στην οποία μια επιχείρηση που ελέγχει ένα ή περισσότερα από τα μέρη της συναλλαγής είναι επιχείρηση που έχει συσταθεί ή οργανωθεί δυνάμει των νομοθετικών και κανονιστικών διατάξεων που εφαρμόζονται εντός της επικράτειας του άλλου Μέρους·
            
         
               ε)
            
            
               Μέτρα επιβολής της εφαρμογής κατά αντιανταγωνιστικών δραστηριοτήτων πλην των συγκεντρώσεων σημαντικό μέρος των οποίων πραγματοποιείται επίσης ή έχει πραγματοποιηθεί στην επικράτεια του άλλου Μέρους·
            
         
               στ)
            
            
               Μέτρα επιβολής της εφαρμογής που συνεπάγονται διορθωτικά μέτρα που απαιτούν ή απαγορεύουν ρητά μια συμπεριφορά στην επικράτεια του άλλου Μέρους ή περιλαμβάνουν δεσμευτικές υποχρεώσεις για τις επιχειρήσεις στην εν λόγω επικράτεια.
            
         3.   Οι κοινοποιήσεις κατ' εφαρμογή της παραγράφου 1 όσον αφορά συγκεντρώσεις πραγματοποιούνται:
   
               α)
            
            
               στην περίπτωση της Ένωσης, κατά την κίνηση διαδικασίας σύμφωνα με το άρθρο 6 παράγραφος 1 στοιχείο γ) του κανονισμού (ΕΚ) αριθ. 139/2004, και·
            
         
               β)
            
            
               στην περίπτωση της Ελβετίας, κατά την κίνηση διαδικασίας σύμφωνα με το άρθρο 33 του νόμου Acart.
            
         4.   Οι κοινοποιήσεις κατ' εφαρμογή της παραγράφου 1 όσον αφορά άλλα θέματα πλην των συγκεντρώσεων πραγματοποιούνται:
   
               α)
            
            
               στην περίπτωση της Ένωσης, κατά την κίνηση διαδικασίας σύμφωνα με το άρθρο 2 του κανονισμού (ΕΚ) αριθ. 773/2004, και·
            
         
               β)
            
            
               στην περίπτωση της Ελβετίας, κατά την κίνηση διαδικασίας σύμφωνα με το άρθρο 27 του νόμου Acart.
            
         5.   Οι κοινοποιήσεις περιλαμβάνουν ιδίως τα ονόματα των Μερών που αφορά η έρευνα, τις υπό εξέταση δραστηριότητες και τις αγορές τις οποίες αφορούν, τις σχετικές νομικές διατάξεις και την ημερομηνία επιβολής των μέτρων.
   Άρθρο 4
   Συντονισμός των μέτρων επιβολής της εφαρμογής
   1.   Όταν οι αρχές ανταγωνισμού και των δύο Μερών λαμβάνουν μέτρα επιβολής της εφαρμογής σχετικά με αλληλοσυνδεόμενες υποθέσεις, μπορούν να συντονίζουν τα μέτρα επιβολής της εφαρμογής. Μπορούν ιδίως να συντονίζουν τον χρόνο διεξαγωγής των ελέγχων τους.
   2.   Εξετάζοντας αν απαιτείται συντονισμός ορισμένων μέτρων επιβολής της εφαρμογής, οι αρχές ανταγωνισμού των Μερών λαμβάνουν ιδίως υπόψη τους κατωτέρω παράγοντες:
   
               α)
            
            
               την επίδραση του εν λόγω συντονισμού στην ικανότητα των αρχών ανταγωνισμού και των δύο Μερών να επιτύχουν τους στόχους των μέτρων επιβολής της εφαρμογής·
            
         
               β)
            
            
               τις σχετικές ικανότητες των αρχών ανταγωνισμού των Μερών να λαμβάνουν τις πληροφορίες που είναι αναγκαίες για την υλοποίηση των μέτρων επιβολής της εφαρμογής·
            
         
               γ)
            
            
               τη δυνατότητα αποφυγής συγκρουόμενων υποχρεώσεων και άσκοπων επιβαρύνσεων για τις επιχειρήσεις που υπόκεινται στα μέτρα επιβολής της εφαρμογής· και
            
         
               δ)
            
            
               τη δυνατότητα αποτελεσματικότερης χρήσης των πόρων τους.
            
         3.   Με την επιφύλαξη της κατάλληλης κοινοποίησης προς την αρχή ανταγωνισμού του άλλου Μέρους, η αρχή ανταγωνισμού εκάστου Μέρους μπορεί, ανά πάσα στιγμή, να περιορίζει τον συντονισμό των μέτρων επιβολής της εφαρμογής και να εφαρμόζει αυτοτελώς ένα συγκεκριμένο μέτρο επιβολής της εφαρμογής.
   Άρθρο 5
   Αποφυγή συγκρούσεων (Αρνητική διεθνής αβροφροσύνη)
   1.   Η αρχή ανταγωνισμού κάθε Μέρους εξετάζει προσεκτικά τα σημαντικά συμφέροντα του άλλου Μέρους σε όλα τα στάδια των μέτρων επιβολής της εφαρμογής, συμπεριλαμβανομένων των αποφάσεων για τη λήψη μέτρων επιβολής της εφαρμογής, το πεδίο των μέτρων επιβολής της εφαρμογής και τη φύση των κυρώσεων ή άλλων διορθωτικών μέτρων που προβλέπονται σε κάθε περίπτωση.
   2.   Εάν ένα συγκεκριμένο μέτρο επιβολής της εφαρμογής που προβλέπεται από μια αρχή ανταγωνισμού ενός Μέρους ενδέχεται να επηρεάσει σημαντικά συμφέροντα του άλλου Μέρους, η πρώτη αρχή, χωρίς να θίγεται η πλήρης διακριτική της ευχέρεια, καταβάλλει κάθε δυνατή προσπάθεια:
   
               α)
            
            
               να ενημερώσει εγκαίρως το άλλο Μέρος σχετικά με σημαντικές εξελίξεις που συνδέονται με τα συμφέροντα της δεύτερης αρχής,
            
         
               β)
            
            
               να παράσχει στην αρχή ανταγωνισμού του άλλου Μέρους τη δυνατότητα να διατυπώσει παρατηρήσεις, και
            
         
               γ)
            
            
               να λάβει υπόψη τις παρατηρήσεις της αρχής ανταγωνισμού του άλλου Μέρους, σεβόμενη πλήρως την ανεξαρτησία του κάθε Μέρους να λαμβάνει τις δικές του αποφάσεις.
            
         Η εφαρμογή της παρούσας παραγράφου δεν επηρεάζει τις υποχρεώσεις των αρχών ανταγωνισμού των Μερών δυνάμει των παραγράφων 3 και 4 του άρθρου3.
   3.   Όταν η αρχή ανταγωνισμού ενός Μέρους θεωρεί ότι τα μέτρα της για την επιβολή της εφαρμογής μπορούν να επηρεάσουν αρνητικά σημαντικά συμφέροντα του άλλου Μέρους, καταβάλλει κάθε δυνατή προσπάθεια προκειμένου να ληφθούν δεόντως υπόψη τα αντίστοιχα συμφέροντα. Κατά την προσπάθεια αυτή, η αρχή ανταγωνισμού του οικείου Μέρους θα πρέπει να εξετάζει τους ακόλουθους παράγοντες, μαζί με κάθε άλλο παράγοντα που μπορεί να είναι συναφής με τις περιστάσεις:
   
               α)
            
            
               τη σχετική σημασία των πραγματικών ή δυνητικών επιπτώσεων των αντιανταγωνιστικών δραστηριοτήτων στα σημαντικά συμφέροντα του Μέρους που λαμβάνει μέτρα επιβολής της εφαρμογής σε σύγκριση με τις επιπτώσεις στα σημαντικά συμφέροντα του άλλου Μέρους·
            
         
               β)
            
            
               τη σχετική σημασία όσον αφορά τις αντιανταγωνιστικές δραστηριότητες της συμπεριφοράς ή των συναλλαγών που λαμβάνουν χώρα στην επικράτεια ενός Μέρους σε σύγκριση με τη συμπεριφορά ή τις συναλλαγές που λαμβάνουν χώρα στην επικράτεια του άλλου Μέρους·
            
         
               γ)
            
            
               τον βαθμό στον οποίο θα επηρεάζονταν τα μέτρα επιβολής της εφαρμογής του άλλου Μέρους όσον αφορά τις ίδιες επιχειρήσεις, και·
            
         
               δ)
            
            
               τον βαθμό στον οποίο και τα δύο μέρη επιβάλλουν αντικρουόμενες απαιτήσεις στις επιχειρήσεις.
            
         Άρθρο 6
   Θετική διεθνής αβροφροσύνη
   1.   Εάν η αρχή ανταγωνισμού ενός Μέρους πιστεύει ότι, στην επικράτεια του άλλου Μέρους, ασκούνται αντιανταγωνιστικές δραστηριότητες οι οποίες επηρεάζουν αρνητικά σημαντικά συμφέροντα του πρώτου Μέρους, η αρχή ανταγωνισμού του πρώτου Μέρους, λαμβάνοντας υπόψη τη σημασία της αποφυγής συγκρούσεων όσον αφορά τη δικαιοδοσία και λαμβάνοντας υπόψη ότι η αρχή ανταγωνισμού του άλλου Μέρους μπορεί να είναι σε θέση να λάβει αποτελεσματικότερα μέτρα επιβολής της εφαρμογής για την αντιμετώπιση αυτών των αντιανταγωνιστικών δραστηριοτήτων, μπορεί να ζητήσει από την αρχή ανταγωνισμού του άλλου Μέρους να λάβει τα απαραίτητα μέτρα επιβολής της εφαρμογής.
   2.   Η αίτηση προσδιορίζει, με τη μεγαλύτερη δυνατή ακρίβεια, τη φύση των αντιανταγωνιστικών δραστηριοτήτων και τις επιπτώσεις τους στα σημαντικά συμφέροντα του Μέρους η αρχή ανταγωνισμού του οποίου έχει υποβάλει την αίτηση, και περιλαμβάνει κάθε συμπληρωματική πληροφορία και προσφέρει κάθε συνεργασία την οποία δύναται να παράσχει η αιτούσα αρχή ανταγωνισμού.
   3.   Η αρχή ανταγωνισμού στην οποία απευθύνεται η αίτηση εξετάζει προσεκτικά αν θα λάβει ή θα επεκτείνει υφιστάμενα μέτρα επιβολής της εφαρμογής σχετικά με τις αντιανταγωνιστικές δραστηριότητες που προσδιορίζονται στην αίτηση. Η αρχή ανταγωνισμού στην οποία απευθύνεται η αίτηση ενημερώνει, το συντομότερο δυνατό, την αιτούσα αρχή ανταγωνισμού σχετικά με την απόφασή της. Εάν ληφθούν μέτρα επιβολής της εφαρμογής, η αρχή ανταγωνισμού προς την οποία απευθύνεται η αίτηση ενημερώνει την αιτούσα αρχή ανταγωνισμού σχετικά με την έκβασή τους και, εφόσον είναι δυνατό, για τις σημαντικές ενδιάμεσες εξελίξεις.
   4.   Καμία διάταξη του παρόντος άρθρου δεν περιορίζει τη διακριτική ευχέρεια της αρχής ανταγωνισμού του Μέρους στο οποίο απευθύνεται η αίτηση να λάβει ή να μη λάβει, βάσει της δικής του νομοθεσίας περί ανταγωνισμού και της πολιτικής που ακολουθεί για την επιβολή της εφαρμογής της, μέτρα επιβολής της εφαρμογής σχετικά με τις αντιανταγωνιστικές δραστηριότητες που προσδιορίζονται στην αίτηση, ούτε εμποδίζει την αρχή ανταγωνισμού του αιτούντος Μέρους να αποσύρει την αίτησή της.
   Άρθρο 7
   Ανταλλαγή πληροφοριών
   1.   Για να επιτευχθεί ο στόχος της παρούσας συμφωνίας, όπως ορίζεται στο άρθρο 1, οι αρχές ανταγωνισμού των Μερών μπορούν να ανταλλάσσουν απόψεις και πληροφορίες σχετικά με την εφαρμογή των νομοθεσιών τους περί ανταγωνισμού, σύμφωνα με τις διατάξεις του παρόντος άρθρου και των άρθρων 8, 9 και 10.
   2.   Οι αρχές ανταγωνισμού των Μερών μπορούν να συζητούν κάθε πληροφορία, συμπεριλαμβανομένων των πληροφοριών που λαμβάνονται κατά τη διαδικασία έρευνας, εφόσον είναι απαραίτητο, για την άσκηση της συνεργασίας και του συντονισμού που προβλέπονται στην παρούσα συμφωνία.
   3.   Οι αρχές ανταγωνισμού των Μερών μπορούν να ανταλλάσσουν πληροφορίες που έχουν στην κατοχή τους όταν η επιχείρηση που παρέχει τις πληροφορίες εκφράζει τη ρητή συγκατάθεσή της εγγράφως. Όταν οι εν λόγω πληροφορίες περιέχουν δεδομένα προσωπικού χαρακτήρα, αυτά τα προσωπικά δεδομένα μπορούν να διαβιβάζονται μόνον όταν οι αρχές ανταγωνισμού των Μερών διερευνούν την ίδια ή συναφή συμπεριφορά ή συναλλαγή.Άλλως, εφαρμόζεται η παράγραφος 3 του άρθρου 9.
   4.   Εάν δεν υπάρχει η αναφερόμενη στην παράγραφο 2 συγκατάθεση, η αρχή ανταγωνισμού ενός Μέρους μπορεί, κατόπιν αιτήσεως, να διαβιβάσει στην αρχή ανταγωνισμού του άλλου Μέρους, για να χρησιμοποιηθούν ως αποδεικτικά στοιχεία, πληροφορίες που λαμβάνονται κατά την έρευνα τις οποίες έχει ήδη στην κατοχή της η αρχή ανταγωνισμού του άλλου Μέρους, υπό τις ακόλουθες προϋποθέσεις:
   
               α)
            
            
               πληροφορίες που λαμβάνονται κατά την έρευνα μπορούν να διαβιβάζονται μόνον όταν και οι δύο αρχές ανταγωνισμού διερευνούν την ίδια ή συναφή συμπεριφορά ή συναλλαγή·
            
         
               β)
            
            
               η αίτηση για την παροχή αυτών των πληροφοριών υποβάλλεται εγγράφως και περιλαμβάνει γενική περιγραφή του αντικειμένου και της φύσης της έρευνας ή των διαδικασιών τις οποίες αφορά η αίτηση καθώς και τις συναφείς ειδικές νομικές διατάξεις. Προσδιορίζει επίσης τις επιχειρήσεις που υπόκεινται σε έρευνα ή τη διαδικασία, η ταυτότητα των οποίων είναι διαθέσιμη κατά τον χρόνο υποβολής της αίτησης, και
            
         
               γ)
            
            
               η αρχή ανταγωνισμού που λαμβάνει την αίτηση καθορίζει, σε διαβούλευση με την αιτούσα αρχή ανταγωνισμού, ποιες από τις πληροφορίες που έχει στην κατοχή της είναι συναφείς και μπορούν να διαβιβασθούν.
            
         5.   Δεν ζητείται από καμία αρχή ανταγωνισμού να συζητήσει ή να κοινοποιήσει στην άλλη αρχή ανταγωνισμού πληροφορίες που λαμβάνονται κατά την έρευνα, ιδίως εάν αυτό θα ήταν ασυμβίβαστο με σημαντικά συμφέροντά της ή αδικαιολόγητα επαχθές.
   6.   Οι αρχές ανταγωνισμού των Μερών δεν συζητούν ούτε ανταλλάσσουν πληροφορίες που λαμβάνονται στο πλαίσιο των διαδικασιών των Μερών για επιεική μεταχείριση ή τη διευθέτηση διαφορών, εκτός εάν η επιχείρηση η οποία αποκάλυψε την πληροφορία έχει δώσει εγγράφως τη ρητή συγκατάθεσή της.
   7.   Οι αρχές ανταγωνισμού των Μερών δεν συζητούν, ζητούν ή ανταλλάσσουν πληροφορίες που λαμβάνονται κατά την έρευνα, εάν η χρησιμοποίηση των εν λόγω πληροφοριών προσκρούει στα διαδικαστικά δικαιώματα και προνόμια που εγγυώνται οι αντίστοιχες και εφαρμόζόμενες στα μέτρα εκτέλεσής τους νομοθεσίες των Μερών, συμπεριλαμβανομένου του δικαιώματος μη αυτοενοχοποίησης και του προνομίου του νομικού απορρήτου.
   8.   Εάν η αρχή ανταγωνισμού ενός Μέρους αντιληφθεί ότι έγγραφο που κοινοποιείται βάσει του παρόντος άρθρου περιέχει λανθασμένες πληροφορίες, ενημερώνει άμεσα την άλλη αρχή ανταγωνισμού η οποία τις διορθώνει ή τις διαγράφει.
   Άρθρο 8
   Χρησιμοποίηση πληροφοριών
   1.   Πληροφορίες τις οποίες η αρχή ανταγωνισμού ενός Μέρους συζητά ή ανταλλάσσει με την αρχή ανταγωνισμού του άλλου Μέρους βάσει της παρούσας συμφωνίας χρησιμοποιούνται μόνον για τον σκοπό της εφαρμογής της νομοθεσίας περί ανταγωνισμού του εν λόγω Μέρους από την αρχή ανταγωνισμού του.
   2.   Πληροφορίες που λαμβάνονται κατά τη διαδικασία έρευνας και συζητούνται ή ανταλλάσσονται με την αρχή ανταγωνισμού το άλλου Μέρους βάσει της παρούσας συμφωνίας χρησιμοποιούνται μόνον από την αποδέκτρια αρχή ανταγωνισμού για την επιβολή της νομοθεσίας της περί ανταγωνισμού σε σχέση με την ίδια ή συναφή συμπεριφορά ή συναλλαγή.
   3.   Πληροφορίες που διαβιβάζονται βάσει του άρθρου 7 παράγραφος 4 χρησιμοποιούνται μόνον από την αποδέκτρια αρχή ανταγωνισμού για τους σκοπούς που ορίζονται στην αίτηση.
   4.   Καμία πληροφορία που συζητείται ή ανταλλάσσεται βάσει της παρούσας συμφωνίας δεν χρησιμοποιείται για την επιβολή κυρώσεων σε φυσικά πρόσωπα.
   5.   Η αρχή ανταγωνισμού ενός Μέρους μπορεί να ζητήσει ώστε πληροφορίες οι οποίες διαβιβάζονται κατ' εφαρμογή της παρούσας συμφωνίας να χρησιμοποιούνται με την επιφύλαξη των όρων και προϋποθέσεων που προσδιορίζει. Η αρχή ανταγωνισμού που είναι αποδέκτης των πληροφοριών δεν χρησιμοποιεί τις πληροφορίες αυτές με τρόπο που να αντιβαίνει τους εν λόγω όρους και προϋποθέσεις χωρίς την προηγούμενη συγκατάθεση της αρχής ανταγωνισμού που τις διαβίβασε.
   Άρθρο 9
   Προστασία και εμπιστευτικότητα των πληροφοριών
   1.   Οι αρχές ανταγωνισμού των Μερών τηρούν τον εμπιστευτικό χαρακτήρα μιας υποβληθείσας ή παραληφθείσας αίτησης. Η αποδέκτρια αρχή ανταγωνισμού τηρεί την εμπιστευτικότητα των πληροφοριών που λαμβάνονται κατ' εφαρμογή της παρούσας συμφωνίας, σύμφωνα με την αντίστοιχη νομοθεσία της. Και οι δύο αρχές ανταγωνισμού αντικρούουν ιδίως κάθε αίτηση τρίτου ή άλλης αρχής για αποκάλυψη πληροφοριών τις οποίες έχουν λάβει. Αυτό δεν εμποδίζει την αποκάλυψη παρόμοιων πληροφοριών για τους σκοπούς:
   
               α)
            
            
               της έκδοσης δικαστικής διαταγής σε σχέση με τη δημόσια επιβολή της εφαρμογής της νομοθεσίας περί ανταγωνισμού ενός Μέρους·
            
         
               β)
            
            
               της κοινοποίησης σε επιχειρήσεις οι οποίες υπόκεινται σε έρευνα ή διαδικασία βάσει της νομοθεσίας περί ανταγωνισμού των Μερών και κατά των οποίων ενδέχεται να χρησιμοποιηθούν οι πληροφορίες, εάν η εν λόγω αποκάλυψη επιβάλλεται από τη νομοθεσία του Μέρους που λαμβάνει τις πληροφορίες·
            
         
               γ)
            
            
               της κοινοποίησης σε δικαστήρια σε διαδικασίες προσφυγών·
            
         
               δ)
            
            
               της κοινοποίησης εάν και εφόσον αυτό είναι απόλυτα απαραίτητο για την άσκηση του δικαιώματος πρόσβασης σε έγγραφα βάσει της νομοθεσίας ενός Μέρους.
            
         Σε αυτές τις περιπτώσεις, η αρχή ανταγωνισμού που λαμβάνει τις πληροφορίες διασφαλίζει τον απόλυτο σεβασμό της προστασίας του επιχειρηματικού απορρήτου.
   2.   Σε περίπτωση που περιέλθει στη γνώση της αρχής ανταγωνισμού ενός Μέρους ότι, παρά τις προσπάθειές της, πληροφορίες έχουν χρησιμοποιηθεί ή αποκαλυφθεί κατά λάθος με τρόπο που αντιβαίνει τις διατάξεις του παρόντος άρθρου, τούτο κοινοποιείται πάραυτα στην αρχή ανταγωνισμού του άλλου Μέρους. Τα Μέρη διεξάγουν αμέσως διαβουλεύσεις σχετικά με τη λήψη μέτρων, ώστε να περιοριστεί στο ελάχιστο κάθε ζημία που απορρέει από την εν λόγω χρήση ή αποκάλυψη πληροφοριών και να διασφαλιστεί ότι αυτό δεν θα επαναληφθεί.
   3.   Τα Μέρη διασφαλίζουν την προστασία δεδομένων προσωπικού χαρακτήρα, σύμφωνα με τις αντίστοιχες νομοθεσίες τους.
   Άρθρο 10
   Πληροφορίες των αρχών ανταγωνισμού των κρατών μελών και της Εποπτεύουσας Αρχής της ΕΖΕΣ
   1.   Η Ευρωπαϊκή Επιτροπή, ενεργώντας με βάση το δίκαιο ανταγωνισμού της Ένωσης ή άλλες διεθνείς διατάξεις σχετικά με τον ανταγωνισμό:
   
               α)
            
            
               μπορεί να ενημερώνει τις αρμόδιες αρχές ενός κράτους μέλους του οποίου θίγονται ζωτικά συμφέροντα σχετικά με τις κοινοποιήσεις προς αυτό από την Αρχή Ανταγωνισμού της Ελβετίας κατ' εφαρμογή του άρθρου 3·
            
         
               β)
            
            
               μπορεί να ενημερώνει τις αρμόδιες αρχές ενός κράτους μέλους για την ύπαρξη συνεργασίας και συντονισμού των δραστηριοτήτων επιβολής της νομοθεσίας·
            
         
               γ)
            
            
               μπορεί να αποκαλύπτει μόνον πληροφορίες τις οποίες διαβιβάζει η Αρχή Ανταγωνισμού της Ελβετίας κατ' εφαρμογή του άρθρου 7 της παρούσας συμφωνίας στις αρμόδιες αρχές των κρατών μελών για να εκπληρώσει τις υποχρεώσεις της παροχής πληροφοριών βάσει των άρθρων 11 και 14 του κανονισμού (ΕΚ) αριθ. 1/2003 και του άρθρου 19 του κανονισμού (ΕΚ) αριθ. 139/2004, και ·
            
         
               δ)
            
            
               μπορεί να γνωστοποιεί μόνον πληροφορίες τις οποίες διαβιβάζει η Αρχή Ανταγωνισμού της Ελβετίας κατ' εφαρμογή του άρθρου 7 της παρούσας συμφωνίας στην Εποπτεύουσα Αρχή της ΕΖΕΣ για να τηρήσει τις υποχρεώσεις της παροχής πληροφοριών βάσει των άρθρων 6 και 7 του Πρωτοκόλλου 23 της Συμφωνίας ΕΟΧ σχετικά με τη συνεργασία μεταξύ των εποπτικών αρχών.
            
         2.   Πληροφορίες, εκτός από αυτές που είναι δημοσίως διαθέσιμες, οι οποίες κοινοποιούνται στις αρμόδιες αρχές του κράτους μέλους και στην Εποπτεύουσα Αρχή της ΕΖΕΣ κατ' εφαρμογήτης παραγράφου 1, δεν χρησιμοποιούνται για οποιονδήποτε άλλο σκοπό εκτός από την επιβολή της εφαρμογής της νομοθεσίας περί ανταγωνισμού της Ένωσης από την Ευρωπαϊκή Επιτροπή και δεν γνωστοποιούνται.
   Άρθρο 11
   Διαβουλεύσεις
   1.   Τα Μέρη διαβουλεύονται μεταξύ τους, κατόπιν αιτήματος εκατέρου των Μερών, για κάθε θέμα που ενδέχεται να ανακύψει κατά την εφαρμογή της παρούσας συμφωνίας. Κατόπιν αιτήσεως ενός Μέρους, τα Μέρη εξετάζουν το ενδεχόμενο επανεξέτασης της λειτουργίας της παρούσας συμφωνίας και τη δυνατότητα περαιτέρω ανάπτυξης της συνεργασίας τους.
   2.   Τα Μέρη αλληλοενημερώνονται το συντομότερο δυνατό για κάθε τροποποίηση των νομοθεσιών τους περί ανταγωνισμού καθώς και για κάθε τροποποίηση άλλων νόμων και κανονισμών και για κάθε αλλαγή ως προς τη δραστηριότητα επιβολής της εφαρμογής της νομοθεσίας των αρχών ανταγωνισμού τους, η οποία ενδέχεται να επηρεάσει τη λειτουργία της παρούσας συμφωνίας. Κατόπιν αιτήσεως ενός Μέρους, τα Μέρη διεξάγουν διαβουλεύσεις για να εκτιμήσουν τις ειδικές επιπτώσεις παρόμοιας τροποποίησης ή μεταβολής της παρούσας συμφωνίας, και ιδίως για να προσδιορίσουν αν η παρούσα συμφωνία θα πρέπει να τροποποιηθεί κατ' εφαρμογή της παραγράφου 2 του άρθρου14.
   3.   Οι αρχές ανταγωνισμού των Μερών συνέρχονται, σε κατάλληλο επίπεδο, κατόπιν αιτήματος εκατέρας αρχής ανταγωνισμού. Στις συνεδριάσεις αυτές, μπορούν:
   
               α)
            
            
               να αλληλοενημερώνονται για τις τρέχουσες προσπάθειες επιβολής της εφαρμογής της νομοθεσίας και τις προτεραιότητες σε σχέση με τη νομοθεσία περί ανταγωνισμού του κάθε Μέρους·
            
         
               β)
            
            
               να ανταλλάσσουν απόψεις για οικονομικούς τομείς κοινού ενδιαφέροντος·
            
         
               γ)
            
            
               να συζητούν θέματα πολιτικής αμοιβαίου ενδιαφέροντος, και
            
         
               δ)
            
            
               να συζητούν άλλα θέματα αμοιβαίου ενδιαφέροντος σχετικά με την εφαρμογή των νομοθεσιών περί ανταγωνισμού κάθε Μέρους.
            
         Άρθρο 12
   Ανακοινώσεις
   1.   Εάν δεν έχουν συμφωνήσει άλλως τα Μέρη ή οι αρχές ανταγωνισμού τους, οι ανακοινώσεις βάσει της παρούσας συμφωνίας συντάσσονται στην αγγλική γλώσσα.
   2.   Η αρχή ανταγωνισμού κάθε Μέρους ορίζει ένα σημείο επαφής για να διευκολύνει τις ανακοινώσεις μεταξύ των Μερών για κάθε θέμα που αφορά την εφαρμογή της παρούσας συμφωνίας.
   Άρθρο 13
   Ισχύουσα νομοθεσία
   Καμία διάταξη της παρούσας συμφωνίας δεν θεωρείται ότι προδικάζει τη διατύπωση ή την επιβολή της εφαρμογής της νομοθεσίας περί ανταγωνισμού εκατέρου τωνΜερών.
   Άρθρο 14
   Θέση σε ισχύ, τροποποίηση και καταγγελία
   1.   Η παρούσα συμφωνία εγκρίνεται από τα Μέρη σύμφωνα με τις εσωτερικές διαδικασίες τους. Τα Μέρη αλληλοενημερώνονται για την ολοκλήρωση των αντίστοιχων διαδικασιών. Η παρούσα συμφωνία αρχίζει να ισχύει την πρώτη ημέρα του δεύτερου μήνα μετά την ημερομηνία της τελευταίας κοινοποίησης έγκρισης.
   2.   Τα Μέρη μπορούν να συμφωνήσουν για οιαδήποτε τροποποίηση της παρούσας συμφωνίας. Εάν δενέχουν συμφωνήσει άλλως, η εν λόγω τροποποίηση αρχίζει να ισχύει με τις ίδιες διαδικασίες με αυτές που προβλέπονται στην παράγραφο 1.
   3.   Κάθε Μέρος μπορεί να καταγγείλει την παρούσα συμφωνία ανά πάσα στιγμή κοινοποιώντας εγγράφως την καταγγελία στο άλλο Μέρος μέσω της διπλωματικής οδού. Σε αυτή την περίπτωση, η παρούσα συμφωνία παύει να ισχύει σε έξι μήνες από την ημερομηνία παραλαβής της εν λόγω κοινοποίησης.
   
      ΣΕ ΠΙΣΤΩΣΗ ΤΩΝ ΑΝΩΤΕΡΩ, οι υπογεγραμμένοι, δεόντως εξουσιοδοτημένοι από το αντίστοιχο Μέρος, υπέγραψαν την παρούσα συμφωνία.
      Έγινε εις διπλούν, στις 17 Μαΐου 2013 στις, σε βουλγαρική, τσεχική, δανική, ολλανδική, αγγλική, εσθονική, φινλανδική, γαλλική, γερμανική, ελληνική, ουγγρική, ιταλική, λετονική, λιθουανική, μαλτέζικη, πολωνική, πορτογαλική, ρουμανική, σλοβακική, σλοβενική, ισπανική και σουηδική γλώσσα.
      
          
      
   
   
      (1)  Σύμφωνα με το άρθρο 5 της Συνθήκης της Λισσαβώνας, τα άρθρα 81 και 82 της Συνθήκης για την ίδρυση της ευρωπαϊκής Κοινότητας αναριθμήθηκαν ως άρθρα 101 και 102 της Συνθήκης για τη λειτουργία της Ευρωπαϊκής Ένωσης.